Só styg prys van petrol in SeptemberArgieffoto. Die minister van energie, Jeff Radebe, het Maandag aangekondig die prys van petrol sal net met 4.9c per liter styg. Radebe se aankondiging kom ná die Automobiel-Assosiasie van Suid-Afrika (AA) verlede week gesê het hy verwag ŉ verhoging van tussen 23c en 25c per liter as gevolg van ŉ swakker rand. Radebe het in sy verklaring gesê die regering sal die grootste deel van die verhoging absorbeer. “Ondanks die feit dat die verhogings hoofsaaklik deur internasionale faktore veroorsaak word, het die departement besluit om tydelik hierdie maand in te gryp. Dit is ŉ eenmalige tydelike ingryping om bietjie verligting vir motoriste te verseker.” Die 4.9c per liter sal aangewend word vir jaarlikse salarisaanpassings vir pompjoggies, kassiere en ander administratiewe personeel.